Document ID: 31991L0542

ΟΔΗΓΙΑ ΤΟΥ ΣΥΜΒΟΥΛΙΟΥ της 1ης Οκτωβρίου 1991 για την τροποποίηση της οδηγίας 88/77/ΕΟΚ για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά των εκπομπών αερίων ρύπων από ντηζελοκινητήρες προοριζόμενους να τοποθετηθούν σε οχήματα (91/542/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας και ιδίως το άρθρο 100 A,
την πρόταση της Επιτροπής (1),
Σε συνεργασία με το Ευρωπαϊκό Κοινοβούλιο (2),
Έχοντας υπόψη τη γνώμη της Οικονομικής και Κοινωνικής Επιτροπής (3),
Εκτιμώντας:
ότι είναι σημαντικό το να ληφθούν μέτρα που στοχεύουν στη βαθμιαία εγκαθίδρυση της εσωτερικής αγοράς μέχρι τις 31 Δεκεμβρίου 1992- ότι η εσωτερική αγορά αποτελεί ένα χώρο χωρίς εσωτερικά σύνορα, μέσα στον οποίο θα είναι εξασφαλισμένη η ελεύθερη διακίνηση αγαθών, προσώπων, υπηρεσιών και κεφαλαίων-
ότι το πρώτο πρόγραμμα δράσης των Ευρωπαϊκών Κοινοτήτων σχετικά με την προστασία του περιβάλλοντος, που εγκρίθηκε από το Συμβούλιο στις 22 Νοεμβρίου 1973, καλούσε ήδη να ληφθούν υπόψη οι τελευταίες επιστημονικές πρόοδοι ως προς την καταπολέμηση της ατμοσφαιρικής μόλυνσης που προκαλείται από τα εκπεμπόμενα από τα οχήματα με κινητήρα καυσαέρια και να τροποποιηθούν καταλλήλως οι προηγουμένως εκδοθείσες οδηγίες- ότι το τρίτο πρόγραμμα δράσης προβλέπει την καταβολή πρόσθετων προσπαθειών, ώστε να μειωθεί σημαντικά το υφιστάμενο επίπεδο εκπομπών ρυπαντών από τα οχήματα με κινητήρα-
ότι η οδηγία 88/77/ΕΟΚ (4) καθορίζει τις οριακές τιμές για τις εκπομπές μονοξειδίου του άνθρακα, άκαυτων υδρογονανθράκων και οξειδίων του αζώτου από τους κινητήρες ντήζελ που χρησιμοποιούνται σε οχήματα με κινητήρα επί τη βάσει μιας διαδικασίας δοκιμών, αντιπροσωπευτικής των ευρωπαϊκών συνθηκών οδήγησης των υπόψη οχημάτων- ότι σύμφωνα με το άρθρο 6 της εν λόγω οδηγίας, οι οριακές αυτές τιμές πρέπει να μειωθούν περαιτέρω ανάλογα με την τεχνική πρόοδο και ότι πρέπει να καθοριστεί οριακή τιμή για τις εκπομπές σωματιδίων-
ότι κατά τη θέσπιση νέων προτύπων καθώς και διαδικασιών δοκιμής, είναι απαραίτητο να λαμβάνεται υπόψη η μελλοντική ανάπτυξη των μεταφορών στην Κοινότητα- ότι, υπό την προοπτική της εσωτερικής αγοράς, πρέπει να αναμένεται αύξηση των αδειών κυκλοφορίας οχημάτων και ιδίως νέων αδειών κυκλοφορίας φορτηγών-
ότι οι εργασίες που ανέλαβε η Επιτροπή στον τομέα αυτό έχουν αποδείξει πως η κοινοτική βιομηχανία κινητήρων διαθέτει από καιρό ή τελειοποιεί ήδη τεχνολογίες που επιτρέπουν τη σημαντική μείωση των εν λόγω οριακών τιμών και του προτύπου που πρέπει να εφαρμόζεται στους σωματιδιακούς ρυπαντές- ότι αυτή η κατάσταση πραγμάτων και η προβλεπόμενη, υπό την ώθηση της εσωτερικής αγοράς, αύξηση του αριθμού των οχημάτων με κινητήρα στην Ευρώπη καθιστούν αναγκαία την επείγουσα και δρακόντεια μείωση των οριακών τιμών με σκοπό την προστασία του περιβάλλοντος και της υγείας του πληθυσμού-
ότι είναι σκόπιμο να εισαχθούν τα αυστηρότερα αυτά πρότυπα σε δύο στάδια- ότι το πρώτο στάδιο συμπίπτει με τις ημερομηνίες εφαρμογής των νέων αυστηρών προτύπων εκπομπής καυσαερίων από τα επιβατικά οχήματα- ότι το δεύτερο στάδιο αποβλέπει στην καθιέρωση μακροπρόθεσμου προσανατολισμού της ευρωπαϊκής βιομηχανίας κινητήρων με τον καθορισμό οριακών τιμών βασισμένων στην αναμενόμενη απόδοση τεχνολογιών που είναι ακόμη υπό εξέλιξη, παραχωρώντας στη βιομηχανία επαρκές περιθώριο χρόνου για την τελειοποίηση των τεχνολογιών του είδους αυτού- ότι η θέση σε ισχύ του δευτέρου σταδίου απαιτεί ως προϋπόθεση την πλήρωση ορισμένων βασικών προϋποθέσεων, σε σχέση πρώτον με τη διαθεσιμότητα καυσίμου ντήζελ με χαμηλή περιεκτικότητα σε θείο και καυσίμου αναφοράς για τη δοκιμή των εκπομπών αντίστοιχου με την πρόοδο που έχει επιτευχθεί στις τεχνολογίες ελέγχου των εκπομπών, και δεύτερον με την ανάπτυξη βελτιωμένης μεθόδου ελέγχου πιστότητας της παραγωγής, την οποία θα θεσπίσει η Επιτροπή κατ' εφαρμογή της διαδικασίας προσαρμογής στην τεχνική πρόοδο που καθορίζεται στο άρθρο 4 της οδηγίας 88/77/ΕΟΚ- ότι η Επιτροπή πρόκειται να παρουσιάσει, προ του τέλους του 1993, εμπεριστατωμένη έκθεση περί των θεμάτων αυτών στο Συμβούλιο, που θα του επιτρέπει ενδεχομένως να αποφασίσει, πριν από τις 30 Σεπτεμβρίου 1994, την οριακή τιμή εκπομπής σωματιδίων που θα επιλεγεί για το δεύτερο στάδιο-
ότι είναι σκόπιμο να εξετασθεί κατά πόσον θα πρέπει να συμπληρωθεί η ευρωπαϊκή μέθοδος η επιλεγόμενη "κύκλος δοκιμής σε 13 στάδια" για τον έλεγχο των οριακών τιμών των αερίων ρύπων προκειμένου να λαμβάνονται υπόψη δυναμικές διαδικασίες, για παράδειγμα η επιτάχυνση, και ότι η Επιτροπή θα υποβάλει σε εύθετο χρόνο έκθεση επί του θέματος-
ότι σύμφωνα με τη μέθοδο δειγματοληψίας, για τις δοκιμές εν σειρά, μόνο η μέση οριακή τιμή σειράς για τους ρυπαντές πρέπει να τηρείται- ότι θα ήταν λίαν ευπρόσδεκτη μια βελτιωμένη διαδικασία δειγματοληψίας- ότι η Επιτροπή θα υποβάλει τις πρέπουσες προτάσεις-
ότι η αποτελεσματική τήρηση των καθορισμένων οριακών τιμών προϋποθέτει την υποβολή, μια φορά ετησίως, όλων των σχετικών σχημάτων σε ειδική υποχρεωτική ανάλυση των αερίων εξαγωγής- ότι η Επιτροπή θα υποβάλει τις πρέπουσες προτάσεις-
ότι για να αντληθεί το μεγαλύτερο δυνατό όφελος για το ευρωπαϊκό περιβάλλον από τις διατάξεις αυτές και ταυτόχρονα να εξασφαλισθεί η ενότητα της αγοράς, είναι απαραίτητη η υποχρεωτική εφαρμογή των νέων πολύ αυστηρών προτύπων-
ότι θα ήταν επιθυμητό τα κράτη μέλη, δια της εφαρμογής φορολογικών κινήτρων, να αναλάβουν την πρωτοβουλία να προωθήσουν την τήρηση των ευρωπαϊκών προτύπων εκπομπής πριν ακόμη καταστούν υποχρεωτικά, υπό την προϋπόθεση ότι τα κίνητρα αυτά θα ισχύουν για το σύνολο των μοντέλων που διατίθενται στο εμπόριο κάθε κράτους μέλους-
ότι η αυστηρότερη διαμόρφωση των προτύπων θα επιταχυνθεί επίσης εάν τα κράτη μέλη εγκαταστήσουν σύστημα που να παρέχει κίνητρα στους αγοραστές νέων οχημάτων ώστε να δίνουν τα παλιά οχήματά τους για διάλυση, ή κατά το δυνατόν για ανακύκλωση-
ότι είναι σκόπιμο να μελετήσει η Κοινότητα και να τελειοποιήσει εναλλακτικά συστήματα προώθησης, υποκατάστατα καύσιμα και αντίστοιχες μορφές μεταφορών και να στηρίξει χρηματοδοτικά την έρευνα και την ανάπτυξη στους τομείς αυτούς,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 88/77/ΕΟΚ τροποποιείται ως εξής:
1. Ο τίτλος αντικαθίσταται από το ακόλουθο κείμενο:
"Οδηγία του Συμβουλίου
της 3ης Δεκεμβρίου 1987
για την προσέγγιση των νομοθεσιών των κρατών μελών σχετικά με τα μέτρα που πρέπει να ληφθούν κατά της εκπομπής αερίων και σωματιδιακών ρύπων από τους κινητήρες ντήζελ προοριζόμενους να τοποθετηθούν σε οχήματα"
2. Τα παραρτήματα Ι, ΙΙ, ΙΙΙ, V και VIII τροποποιούνται σύμφωνα με το παράρτημα της παρούσας οδηγίας.
Άρθρο 2
1. Από 1ης Ιανουαρίου 1992, κανένα κράτος μέλος δεν μπορεί, για λόγους σχετιζόμενους με τους αέριους ή σωματιδιακούς ρύπους που εκπέμπονται από κινητήρα:
- ούτε να αρνείται τη χορήγηση έγκρισης ΕΟΚ ή την έκδοση του εγγράφου που προβλέπεται στο τελευταίο εδάφιο του άρθρου 10 παράγραφος 1 της οδηγίας 70/156/ΕΟΚ του Συμβουλίου (5), ή τη χορήγηση εθνικής έγκρισης για έναν τύπο οχημάτος κινούμενο με κινητήρα ντήζελ,
- ούτε να απαγορεύει την έκδοση άδειας κυκλοφορίας, την πώληση, τη θέση σε κυκλοφορία ή τη χρησιμοποίηση τέτοιων οχημάτων,
- ούτε να αρνείται τη χορήγηση έγκρισης ΕΟΚ ή τη χορήγηση εθνικής έγκρισης για έναν τύπο ντηζελοκινητήρα,
- ούτε να απαγορεύει την πώληση ή χρησιμοποίηση νέων ντηζελοκινητήρων,
εφόσον πληρούνται οι απαιτήσεις των παραρτημάτων της οδηγίας 88/77/ΕΟΚ.
2. Τα κράτη μέλη δεν μπορούν πλέον να χορηγούν έγκριση ΕΟΚ ή να εκδίδουν το προβλεπόμενο από την τελευταία περίπτωση της παραγράφου 1 του άρθρου 10 της οδηγίας 70/156/ΕΟΚ έγγραφο, και πρέπει να αρνούνται τη χορήγηση εθνικής έγκρισης για τους τύπους κινητήρων ντήζελ και τους τύπους σχημάτων που κινούνται με κινητήρα ντήζελ:
- από 1ης Ιουλίου 1992 όταν οι εκπομπές αερίων και σωματιδιακών ρύπων από τον κινητήρα δεν τηρούν τις οριακές τιμές που καθορίζονται στη γραμμή Α,
- από 1ης Οκτωβρίου 1995 όταν οι εκπομπές αερίων και σωματιδιακών ρύπων από τον κινητήρα δεν τηρούν τις οριακές τιμές που καθορίζονται στη γραμμή Β,
του πίνακα του σημείου 6.2.1 του παραρτήματος Ι της οδηγίας 88/77/ΕΟΚ.
3. Έως τις 30 Σεπτεμβρίου 1993, η παράγραφος 2 δεν εφαρμόζεται σε τύπους οχημάτων που κινούνται με ντηζελοκινητήρες εάν ο τύπος ντηζελοκινητήρα έχει περιγραφεί στο παράρτημα ενός πιστοποιητικού έγκρισης που έχει χορηγηθεί σύμφωνα με την οδηγία 88/77/ΕΟΚ πριν από την 1η Ιουλίου 1992.
4. Τα κράτη μέλη απαγορεύουν την έκδοση άδειας κυκλοφορίας, την πώληση, τη θέση σε κυκλοφορία και τη χρήση νέων οχημάτων που κινούνται με κινητήρα ντήζελ, καθώς και την πώληση και τη χρήση νέων κινητήρων ντήζελ:
- από 1ης Οκτωβρίου 1993, όταν οι εκπομπές αερίων και σωματιδιακών ρύπων από τον κινητήρα δεν τηρούν τις οριακές τιμές που καθορίζονται στη γραμμή Α,
- από 1ης Οκτωβρίου 1996, όταν οι εκπομπές αερίων και σωματιδιακών ρύπων από τον κινητήρα δεν τηρούν τις οριακές τιμές που καθορίζονται στη γραμμή Β,
του πίνακα του σημείου 8.3.1.1 του παραρτήματος Ι της οδηγίας 88/77/ΕΟΚ. Εξαιρούνται οι κινητήρες και τα οχήματα που προορίζονται να εξαχθούν σε τρίτες χώρες.
Άρθρο 3
Τα κράτη μέλη μπορούν να προβλέπουν φορολογικά κίνητρα για τα οχήματα που διέπονται από την παρούσα οδηγία. Τα κίνητρα αυτά πρέπει να είναι σύμφωνα με τις διατάξεις της συνθήκης και επίσης να ανταποκρίνονται στις ακόλουθες προϋποθέσεις:
- πρέπει να ισχύουν για το σύνολο της εθνικής παραγωγής αυτοκινήτων και για τα εισαγόμενα οχήματα τα οποία διατίθενται στο εμπόριο στην αγορά ενός κράτους μέλους και είναι εξοπλισμένα με διατάξεις που επιτρέπουν, πριν ακόμα καταστεί υποχρεωτική η εφαρμογή τους, την τήρηση των ευρωπαϊκών προτύπων που θα πρέπει να τηρούνται το 1996,
- θα παύσουν να ισχύουν αφότου τεθούν υποχρεωτικά σε ισχύ οι τιμές εκπομπών που καθορίζονται στο άρθρο 2 παράγραφος 4 για τα νέα οχήματα,
- για κάθε τύπο οχήματος, το ποσό που αντιπροσωπεύουν πρέπει να είναι ουσιαστικά χαμηλότερο από το πραγματικό κόστος των διατάξεων που εισάγονται προκειμένου να τηρούνται οι καθοριζόμενες τιμές και της εγκατάστασής τους επί του οχήματος.
Η Επιτροπή, προκειμένου να μπορεί να υποβάλλει τις παρατηρήσεις της, πρέπει να ενημερώνεται εγκαίρως σχετικά με σχέδια που έχουν σκοπό τη θέσπιση ή την τροποποίηση φορολογικών κινήτρων όπως αυτά που αναφέρονται στην πρώτη παράγραφο.
Άρθρο 4
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία το αργότερο την 1η Ιανουαρίου 1992, και πληροφορούν αμέσως την Επιτροπή σχετικά.
Όταν τα κράτη μέλη θεσπίζουν τις διατάξεις αυτές, οι διατάξεις αυτές περιέχουν παραπομπή στην παρούσα οδηγία
ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος αυτής της παραπομπής καθορίζεται από τα κράτη μέλη.
Άρθρο 5
1. Πριν από το τέλος του 1991, το Συμβούλιο αποφασίζει με ειδική πλειοψηφία, με βάση πρόταση της Επιτροπής, τις διατάξεις που θα προβλέπουν τη διαθεσιμότητα, στα κράτη μέλη, βελτιωμένου καυσίμου ντήζελ του οποίου η μέγιστη επιτρεπόμενη περιεκτικότητα σε θείο θα είναι ίση προς 0,05 %.
2. Πριν από το τέλος του 1993, η Επιτροπή, με έκθεσή της προς το Συμβούλιο, θα προβεί σε απολογισμό της προόδου που επετεύχθη όσον αφορά:
- τις διαθέσιμες τεχνικές ελέγχου των εκπομπών αερίων ρύπων οι οποίες προέρχονται από ντηζελοκινητήρες, ιδίως όσον αφορά τους κινητήρες ισχύος κατώτερης
των 85 kW,
- μια νέα στατιστική μέθοδο για τον έλεγχο της πιστότητας της παραγωγής που θα πρέπει να υιοθετηθεί σύμφωνα με τις διατάξεις του άρθρου 4 της οδηγίας 88/77/ΕΟΚ,
και υποβάλλει, ενδεχομένως, στο Συμβούλιο πρόταση για την αύξηση των οριακών τιμών των εκπομπών σωματιδίων. Το Συμβούλιο αποφασίζει βάσει της πρότασης αυτής το αργότερο στις 30 Σεπτεμβρίου 1994.
3. Πριν από το τέλος του 1996, και ανάλογα με την επιτευχθείσα τεχνική πρόοδο, η Επιτροπή υποβάλλει στο Συμβούλιο αναθεώρηση των οριακών τιμών εκπομπών ρύπων συνοδευόμενη, ενδεχομένως, από αναθεώρηση της διαδικασίας δοκιμών. Οι νέες οριακές τιμές δεν εφαρμόζονται πριν την 1η Οκτωβρίου 1999 όσον αφορά τις νέες χορηγήσεις έγκρισης τύπου.
Άρθρο 6
Το Συμβούλιο, αποφασίζοντας με ειδική πλειοψηφία βάσει πρότασης της Επιτροπής, όπου λαμβάνονται υπόψη τα αποτελέσματα των εργασιών που διεξάγονται ήδη σχετικά
με το φαινόμενο του θερμοκηπίου, θεσπίζει μέτρα με στόχο
τον περιορισμό των εκπομπών διοξειδίου του άνθρακα από οχήματα με κινητήρα.
Άρθρο 7
Η παρούσα οδηγία απευθύνεται στα κράτη μέλη.
Λουξεμβούργο, 1 Οκτωβρίου 1991.

Labels: 8
15
20